Sputnik
Ацқьа цҳаражәҳәаҩ Симон Кананит имш азгәаҭара аԥсуа иашахаҵаратә уахәамаҿ аныҳәа хадақәа ируакуп.
Ацқьа цҳаражәҳәаҩ Симон Кананит Аԥсны аиашахаҵара аларҵәара, анцәа иажәа ауаа рҟынӡа анагара даҿын, азгәарҭоит ауахәама аусзуҩцәа.
"Ари аныҳәа даара акыр аҵанакуеит Аԥсны ахьынӡанаӡааӡо. Симон Кананит ихьӡ каҳмыршәроуп, избанзар уи анцәа иажәа Аԥсны иааигеит, ауаа ирылаирҵәеит. Уи иахҟьаны иԥсҭазаара далырхит", — азгәеиҭеит Аб Виссарион.
Симон Кананит имш азгәаҭара аиашахаҵара иқәныҟәо ауаа зегь рзыҳәа гәырӷьара дууп, лҳәеит анцәа дхазҵо Анана Арӡынԥҳа.
"Сара ари аныҳәа сҽаласырхәуеит, избанзар Симон Кананит ибзоурала аԥсуа уахәама апостолтә ҳәа азырҳәо иалагеит. Аԥсны аиашахаҵара ныҟәызго зегьы ари амш рыдысныҳәалоит", - лҳәеит Арӡынԥҳа.
Ацқьа цҳаражәҳәаҩ Симон Кананит Иаса Қьырса иҵаҩцәа 12-ҩык дыруаӡәкуп.
Ацқьа цҳаражәҳәаҩ Симон Кананит инықәырԥшны ҳера ҟалаанӡа 55 шықәсазы Афон Ҿыц аҳаԥаҿы аӡиас Ԥсырцха азааигәара анхара далагеит.
I ашәышықәсазы Симон дахьынхоз аҳаԥы ааигәара ачымазарақәа зыхәшәтәуаз аӡыхь ыҵыҵуа иалагеит. IV ашәышықәсазы Симон Кананит анышә дахьамадоу ааигәара ихьӡала ауахәама ргылан.